| Abellaruco de cara azul |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Coraciiformes |
| Familia: | Meropidae |
| Xénero: | '**Merops'** |
| Especie: | ***M. persicus*** |

 |
| Nome binomial |
| '**Merops persicus'**Pallas, 1773 |

O ***Merops persicus*** é unha especie de aves da familia dos abellarucos, Meropidae. Cría no Norte de África e no Oriente Próximo desde o leste de Turquía a Casaquistán e a India. Algúns exemplares desde o norte de África voan máis ao norte e poden aparecer como aves errantes principalmente en Italia e Grecia, e a especie tense detectado tamén en Galicia, polo que figura na Lista de aves de Galicia, na que se lle dá o nome de **abellaruco de cara azul**. Xeralmente é unha ave moi migratoria, que inverna na África tropical, aínda que algunhas poboacións crían e viven arredor do Sahel.

Descrición
----------

Esta especie, igual que outros abellarucos, ten unha plumaxe moi coloreada, e un peteiro fino. É predominantemente verde; a súa cara é azul na parte lateral cunha banda negra ocular, e unha gorxa amarela e castaña, e peteiro negro. Pode chegar a ter unha lonxitude de 31 cm, e as súas plumas alongadas centrais da cola engaden outros 7 cm máis á lonxitude. Os sexos son moi semellantes, mais as plumas longas da cola da femia son máis curtas.

É unha ave que cría en áreas subtropicais semidesérticas con poucas árbores, xeralmente acacias. Inverna en bosques abertos ou pradeiras. Os abellarucos comen maiormente insectos, especialmente abellas, e avespas, que capturan no aire facendo saídas desde un pousadeiro aberto. Porén, esta especie probablemente captura máis libélulas que outras presas.

Os abellarucos desta especie poden facer o niño en solitario ou en colonias pouco densas de ata dez paxaros. Poden tamén facer niños en colonias xunto ao abellaruco común (*Merops apiaster*). Os niños están localizados en bancos areosos, terrapléns, penedos baixos ou nas ribeiras do mar Caspio. Constrúen un túnel relativamene longo de 1 a 3 m de lonxitude no fondo do cal poñen de catro a oito (comunmente seis ou sete) ovos esféricos brancos. Encárganse do coidado dos ovos tanto o macho coma a femia, aínda que a femia é a única que choca os ovos durante a noite. A incubación dura de 23 a 26 días.

A súa chamada soa 'máis plana' e menos 'afrautada' que a do abellaruco común.

Thumamah, KSA 1992
Ovos de *M. persicus*.
*M. persicus* cunha libélula.
*M. persicus*.

Subespecies
-----------

Recoñécense dúas subespecies:

* *Merops persicus persicus* - Cría en Asia, inverna no leste e sur de África
* *Merops persicus chrysocercus* - Cría no Norte de África, inverna en África Occidental

A especie está moi relacionada con *Merops philippinus* do leste de Asia, e con *Merops superciliosus* de África, e foi tratada como a mesma especie (conespecífica).

Notas
-----

1. ↑  BirdLife International (2012). "*Merops persicus*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. Consultado o 26 November 2013.
2. 1 2 3 4  Fry, Hilary (2001). "Family Meropidae (Bee-eaters)". En del Hoyo, Josep; Elliott, Andrew; Sargatal, Jordi. *Handbook of the Birds of the World. Volume 6, Mousebirds to Hornbills*. Barcelona: Lynx Edicions. p. 337. ISBN 978-84-87334-30-6.
3. ↑  Clements, J. F. 2007. *The Clements Checklist of Birds of the World, 6th Edition*. Cornell University Press. Downloadable from Cornell Lab of Ornithology

Véxase tamén
------------

### Outros artigos

* Abellaruco común europeo

### Ligazóns externas

* Merops persicus - Abellaruco de cara azul - texto en The Atlas of Southern African Birds.

|  |  |
| --- | --- |
|  | Commons ten máis contidos multimedia sobre:  ***Merops persicus*** |

|  |  |
| --- | --- |
|  | Wikispecies posúe unha páxina sobre:  ***Merops persicus*** |

|  |  |
| --- | --- |
| Identificadores taxonómicos | 
* ADW: Merops\_persicus
* Avibase: 6EE4511347F342C4
* BirdLife: 22683740
* Dyntaxa: 205722
* eBird: bcbeat1
* EUNIS: 101020
* FE: 97084
* FE-New: ID
* GBIF: 2475419
* iNaturalist: 2245
* IRMNG: 11343323
* ITIS: 554657
* IUCN: 22683740
* NBN: NHMSYS0000530477
* NCBI: 457325
* Soortenregister: 139172
* TAXREF: 3578
* WoRMS: 212740
* Xeno-canto: Merops-persicus

 |